Document ID: 32008D0860

KOMISSION PÄÄTÖS,
tehty 29 päivänä lokakuuta 2008,
yhteisön rahoitusosuudesta jäsenvaltioiden kalastuksen valvonta-, tarkastus- ja seurantaohjelmille vuodeksi 2008
(tiedoksiannettu numerolla K(2008) 6262)
(2008/860/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Jäsenvaltiot ovat toimittaneet komissiolle vuotta 2008 koskevat kalastuksenvalvontaohjelmansa sekä näihin ohjelmiin sisältyvien hankkeiden toteuttamisesta aiheutuviin menoihin myönnettävää yhteisön rahoitusosuutta koskevat hakemuksensa.
(2)
Yhteisön rahoitusta voidaan myöntää hakemuksille, jotka koskevat asetuksen (EY) N:o 861/2006 8 artiklan a kohdassa lueteltuja toimia.
(3)
Yhteisön rahoitusta koskevien hakemusten on noudatettava komission asetuksessa (EY) N:o 391/2007 (2) vahvistettuja sääntöjä.
(4)
On aiheellista vahvistaa yhteisön rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä säätää tällaisen rahoituksen myöntämistä koskevat edellytykset.
(5)
Rahoitusosuuden saamiseksi automaattisten paikannuslaitteiden olisi täytettävä alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (3) vahvistetut vaatimukset.
(6)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2008 koskevasta yhteisön rahoituksesta asetuksen (EY) N:o 861/2006 8 artiklan a kohdassa tarkoitettuihin menoihin, joita jäsenvaltioille aiheutuu yhteiseen kalastuspolitiikkaan sovellettavien seuranta- ja valvontajärjestelmien täytäntöönpanosta vuonna 2008. Siinä vahvistetaan yhteisön rahoitusosuuden määrä kullekin jäsenvaltiolle, yhteisön rahoitusosuuden prosentuaalinen osuus ja rahoitusosuuden myöntämisen edellytykset.
2 artikla
Maksattamatta olevien sitoumusten suorittaminen loppuun
Jäsenvaltioiden on varmistettava, että ne maksavat kaikki maksut, joista haetaan korvausta, viimeistään 30 päivänä kesäkuuta 2012. Jäsenvaltioiden tämän määräajan jälkeen maksamista maksuista ei voida suorittaa korvausta. Tähän päätökseen liittyvät yhteisön talousarviomäärärahat vapautetaan viimeistään 31 päivänä joulukuuta 2013.
3 artikla
Uusi teknologia ja tietoverkot
Kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien atk-laitteiden ja tietoverkkojen hankinnasta, asentamisesta ja teknisestä tuesta aiheutuviin menoihin voidaan myöntää yhteisön rahoitusosuus, jonka suuruus on 50 prosenttia tukikelpoisista menoista liitteessä I vahvistetuissa rajoissa.
4 artikla
Automaattiset paikannuslaitteet
1. Automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusalukseen asentamisesta aiheutuvat tukikelpoiset menot voivat olla enintään 4 500 euroa alusta kohti liitteessä II vahvistetuissa rajoissa.
2. Edellä 1 kohdassa säädetyn 4 500 euron rajoissa rahoitusosuus tukikelpoisista menoista on ensimmäisten 1 500 euron osalta 100 prosenttia.
3. Rahoitusosuus tukikelpoisista menoista on 1 500 euron ja 4 500 euron välisten aluskohtaisten menojen osalta enintään 50 prosenttia menoista.
4. Rahoitusosuuden saamiseksi automaattisten paikannuslaitteiden on täytettävä asetuksessa (EY) N:o 2244/2003 vahvistetut vaatimukset.
5 artikla
Sähköiset kirjaamis- ja raportointijärjestelmät
Kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien sähköisten kirjaamis- ja raportointijärjestelmien hankinnasta ja asentamisesta kalastuksenseurantakeskukseen sekä teknisestä tuesta aiheutuviin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä III vahvistetuissa rajoissa.
6 artikla
Sähköiset kirjaamis- ja raportointilaitteet
1. Sähköisten kirjaamis- ja raportointilaitteiden, joiden avulla kalastusalus voi sähköisesti kirjata ja lähettää kalastustoimintaa koskevat tiedot kalastuksenseurantakeskukseen, hankinnasta ja kalastusalukseen asentamisesta aiheutuvat tukikelpoiset menot voivat olla enintään 4 500 euroa alusta kohti liitteessä IV vahvistetuissa rajoissa.
2. Sähköisten kirjaamis- ja raportointilaitteiden hankinnasta ja kalastusalukseen asentamisesta aiheutuvista menoista maksettava rahoitusosuus on 75 prosenttia 1 kohdassa säädetyn 4 500 euron rajoissa.
3. Jotta rahoitusosuus voidaan maksaa, sähköisten kirjaamis- ja raportointilaitteiden on täytettävä neuvoston asetuksen (EY) N:o 1966/2006 (4) ja komission asetuksen (EY) N:o 1566/2007 (5) mukaiset vaatimukset.
7 artikla
Kokeiluhankkeet
Uutta valvontateknologiaa koskevista kokeiluhankkeista aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä V vahvistetuissa rajoissa.
8 artikla
Koulutus
Kalastusalan valvonta-, tarkastus- ja seurantatehtävistä vastaavien virkamiesten koulutus- ja vaihto-ohjelmista aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä VI vahvistetuissa rajoissa.
9 artikla
Menojen arviointi
Yhteisen kalastuspolitiikan valvontaa koskevien menojen arviointijärjestelmän täytäntöönpanosta aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä VII vahvistetuissa rajoissa.
10 artikla
Seminaarit ja tiedotusvälineet
Sellaisista aloitteista aiheutuneisiin menoihin, joihin sisältyy seminaarien järjestämistä ja tiedotusvälineiden käyttöä tavoitteena parantaa kalastajien ja muiden toimijoiden, kuten tarkastajien, yleisten syyttäjien ja tuomareiden, sekä suuren yleisön tietoisuutta vastuuttoman ja laittoman kalastuksen torjunnan ja yhteisen kalastuspolitiikan sääntöjen noudattamisen tärkeydestä, voidaan myöntää rahoitusosuus, jonka suuruus on 75 prosenttia tukikelpoisista menoista liitteessä VIII vahvistetuissa rajoissa.
11 artikla
Kalastuksen valvonnassa käytettävät partioalukset ja ilma-alukset
1. Jäsenvaltioiden toimivaltaisten viranomaisten kalastustoimien valvonnassa ja seurannassa käyttämien alusten ja ilma-alusten hankintaan ja nykyaikaistamiseen liittyviin menoihin voidaan myöntää liitteessä IX vahvistetuissa rajoissa rahoitusosuus, jonka suuruus on 50 prosenttia jäsenvaltioille aiheutuneista tukikelpoisista menoista.
2. Kullekin jäsenvaltiolle liitteessä IX määritelty rahoitusosuus lasketaan kyseisten valvonnassa ja seurannassa käytettävien alusten ja ilma-alusten käytön perusteella prosenttiosuutena niiden vuosittaisesta kokonaistoiminnasta, jonka jäsenvaltiot ilmoittavat.
12 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä lokakuuta 2008.

Labels: 11
8
6
12
15